Benny Engelbrecht (S), 2010-01-26:
Det seneste år har vist os, hvad konsekvenserne bliver, når man fuldstændig ukritisk giver kreditorer mulighed for at låne penge ud.
Den internationale finanskrise blev udløst af et lånemarked, der manglede regulering, ligesom der manglede ansvarlighed hos alle parter, både låntagere og kreditorer.
De nyeste tal fra Experian, der blev offentliggjort i sidste uge, viser med al ønskelig tydelighed, at antallet af dårlige betalere i Danmark er steget markant.
Det skyldes ikke bare finanskrisen, men også at vi stadig har en branche for især kviklån, der har alt for frie hænder.
Desværre kan vi som politikere ikke bare ved et trylleslag sikre, at kreditbranchen i fremtiden automatisk udviser større ansvarlighed ved indgåelse af kreditaftaler.
Det er ikke nok at tale om problemerne.
Hvis vi vil ændre den usunde kultur, der har vist sig i dele af kreditbranchen, bliver vi ganske enkelt nødt til at skabe nogle klare regler for, hvordan vi i fremtiden sikrer, at kreditorer kun indgår låneaftaler, der er realistiske for forbrugeren at kunne indfri, og at forbrugeren har tilstrækkelig information til rådighed for at kunne træffe et valg på et oplyst grundlag – kort sagt: Vi har generelt brug for mere klare regler og bedre rettigheder til forbrugeren.
Derfor er forslaget til lov om ændring af lov om kreditaftaler og lov om markedsføring et godt skridt i den rigtige retning.
Med implementeringen af forbrugerkreditdirektivet er vi et skridt tættere på at sikre, at forbrugeren modtager tilstrækkelig, gennemsigtig, sammenlignelig og brugbar information og rådgivning til at kunne vælge den rette kreditor.
Låntager skal ikke snøres ind i uansvarlige og alt for dyre kreditaftaler.
Samtidig sørger bl.a. indførelsen af 14 dages fortrydelsesret – i øvrigt en socialdemokratisk mærkesag – for, at forbrugeren ved indgåelse af kreditaftaler, også på grund af de nye detaljerede regler for førtidstilbagebetaling af kreditter, er bedre stillet, når kreditaftalen skal ophæves eller ændres.
For Socialdemokraterne har fortrydelsesretten for lån længe været et varmt og brændende ønske, og at den indføres med dette lovforslag kan vi kun påskønne, fordi vore europæiske kolleger igen sikres den gode forbrugerbeskyttelse via EU.
Det faktum, at reglerne stort set er fælles for hele EU, bidrager til, at kreditorer i alle europæiske lande i fremtiden bliver nødt til at indrette sig på en mere ansvarlig og økonomisk bæredygtig måde.
Det skaber stabilitet, og det har vi brug for på baggrund af finanskrisen.
Socialdemokraterne hilser alle initiativer velkommen, og vi støtter lovforslaget af netop disse ovennævnte årsager.
Men alene med et skridt i den rigtige retning når man jo ikke i mål; der skal mere til.
Det er godt, at kreditoren med denne lovændring bliver tvunget til at rådgive forbrugeren om konsekvenser ved indgåelsen af kreditaftalen.
Men kreditoren vil altid befinde sig i en tvetydig dobbeltrolle som rådgiver og sælger på en og samme tid, og derfor foreslår vi i vores nye forbrugerudspil, at der etableres gratis offentlig gældsrådgivning, som skal finansieres af netop de låneudbydere, der har en meget høj ÅOP på deres låneprodukter og ellers ikke er omfattet af oplysningsprincippet.
Vi sammenligner det med et forureneren betaler-princip, og forslaget er nødvendigt, også selv om det foreliggende lovforslag vedtages, for selv om der stilles krav om låneudbyders rådgivning, gælder det ikke for udbydere af kviklån.
Det er også fornuftigt, at der skal informeres mere gennemsigtigt og sammenligneligt om de årlige omkostninger i procent.
Men information i sig selv er ikke altid nok, for så længe vi har sms- og kviklån, der har rentesatser, som opgøres i to-, tre-, ja, sågar firecifrede procentsatser, vil der være for mange, der bliver fanget i gældsfælden.
Socialdemokraterne mener, at vi i lighed med andre europæiske lande skal have indført et egentligt loft over ÅOP.
Lovforslag nr. L 91 er godt, men ikke ambitiøst nok.
Blandt de forslag, der kom frem i høringsperioden, og som er særlig interessante, er forslaget om, at der indføres et forbud mod, at en kreditgiver indgår kreditaftaler, der står i misforhold til kundens økonomi, og dette forslag og flere andre kommentarer fra høringen vil vi have nøjere afklaret under udvalgsbehandlingen.
Vi går derfor konstruktivt ind i udvalgsarbejdet med den hensigt at klarlægge eventuelle problemer og medvirke til at forbedre det foreslåede.